**Muntele din lesă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în bejenie prin Muntele Măslinilor

întoarce brazdă în talpă abisul

muntele urcă pe teamă

dureros și stingher

masca de aur agață pironul de aer

tu unde

și cine te leagă de vânturi

prea multe erupții

înghite ceața

exersează un dans ritualic

olog renegat

de propria umbră descusută la subsuori

trag după mine patetic

piciorul de vise

un tir de mare tonaj plin de statui

a derapat în artere

nedescântați de o jertfă

pereții surpă endemic

lumina

nu aştept nimic dinspre cer

m-ai avertizat că delegațiile vor fi și lungi și dese

iar la cină

însingurat păgân (fără discipoli și taine

doar cu un rest de iubire)

mă voi împărți

înfometării din sânge

cel mai adesea mâna privește nimicul

din stânga

a uitat datul învățând să înșface

în pleoapă nu-și poate înfige rădăcină nici o rană

fără identitate

cochetă

peste dreapta lumii coboară cu greutate

genunea

spatele se-nconvoaie

sub Golgota cancerigenă

Înălțarea și-a declarat insolvența